U strahu su velike oči

 U Etimologijskom rječniku hrvatskoga ili srpskoga jezika Petra Skoka (u izdanju Jugoslavenske akademije znanosti i umjetnosti, Zagreb, 1971) stoji da riječ strah nema jedinstvenu etimologiju: ”suglasnik –*h* u *strah* nastao je iz s, upor. rus. *ostras(t)ka* >>prijetnja<<. Dalje stoji da : ”Prema Bruckneru ista je osnova koja i u *stradati* (v.), *strah* je hipokoristik (Kurzform) od *strast.* Prema Mladenovu je korijen onomatopejski kao i u *treperiti* (v.), upor. amplifikaciju *strah i trepet*, a upoređuje ga s lat. *strágés*, stperz. *tarsatiy* >>boji se<<”.

 Dakle strah je neugodna emocija koja može biti zasnovana kako na realnim, tako i na vrlo nerealnim temeljima. Ti temelji ne igraju preveliku ulogu kada je riječ o snazi njihovog uticaja na čovjekov život i njegovo ponašanje u društvu. Onaj iracionalni egzistira potpuno ravnopravno, rame uz rame sa racionalnim strahom. Razine koje jedan strah doseže su preko panike do užasa. Prvobitni strah bi se mogao posmatrati kao puka refleksija u odnosu na nešto nepoznato, nešto o čemu nemamo dovoljno praktičnog ni teorijskog saznanja, iskustva i što kao takvo *a priori* doživljavamo kao opasnost.

 Razni strahovi: iracionalni, neurotični, fobije itd. postali su velikim društvenim problemom s kojim su se nastojali i nastoje boriti brojni kvazi, para i ostali psiholozi, psihijatri, psihoterapeuti i sl. Napisani su milioni knjiga, od tzv. *self-.help* preko stručne literature kojom se pokušava elaborirati porijeklo, uticaj i suzbijanje odnosno eliminacija nefunkcionalnih strahova. Prema tome, jasno je da postoji čitava mašinerija koja pokušava da izađe na kraj sa onim što nam se često podcijenjeno predstavlja kao banalno, kao nešto što se u datom trenutku može samostalno prevazići iako to nije uvijek moguće. Međutim, nasuprot svoj toj mašineriji, u punom sjaju kontradikcije na relaciji Louise Hay- Joseph Stalin, taj isti strah je vrlo manifestno u institucionalnim okvirima postao sredstvo za borbu prevlasti na svim mogućim nivoima društvenog života. Svaka neizvjesnost stavljena pred ljudsko biće jeste, uvijek je bila i uvijek će biti neiscrpan izvor sredstava za njegovu manipulaciju.

 Ljudski strah od starenja doveo je do odnosa u kojem je nauka, stavljajući se u službu čovjeka, nastojeći da se gotovo u potpunosti posveti ovom “problemu” dovela do toga da ga je napravila ovisnim o sebi samoj. Pri tom je, industrijalizujući se i postajući svrha sama sebi gotovo potpuno zanemarila ostatak prirode izvan čovjeka, a koju mu je u potpunosti podredila. Slično je crkva, zahvaljujući ljudskom strahovanju od smrti kao vjerovatno najvećoj enigmi života, postala veoma jak i važan društveni činilac. Umjesto duševnog oslobođenja, ili barem olakšanja - počela je da trguje ljudskom konačnošću tako što joj je obećala beskonačnost. Budući da su date dvije predstave jedne iste beskonačnosti: jednu, onu bolju razumije se, je potrebno zaraditi prateći određene instrukcije. Tako je marionetizovani čovjek opet u određenoj mjeri kompenzovao strah za ovisnost, a još jedan društveni segment postao svrha sam sebi.

 No ipak manipulacije osjećajem straha i alteracije koje ona donosi potekle iz političkih sfera u kojima se kroz svakodnevni diskurs nameću ostale drugosti kao neminovna opasnost, uveliko determinišu čitav tok društvenih zbivanja. I sam Nikolo Makijaveli je za centralni dio svoje političke teorije postavio moć i strast. Ukoliko govorimo o čovjeku u smislu Aristotelovog *zoon politikon*a čiji se smisao ogleda u zajednici sa drugim ljudima, tada imamo ozbiljan problem. Naime, postavlja se pitanje da li je i na koji način moguć suživot zajednica koje egzistiraju u stalnom zazoru jedne od drugih. Nadalje, o kakvoj tačno kvaliteti života pojedinca govorimo ukoliko je on hermetički zatvoren u okvirima one zajednice kojoj pripada. Mi danas živimo taj problem od raspada SFRJ pa naovamo, s naglaskom na BiH.

 Politički “majestet” daje sve od sebe kako bi masu držao u stalnom stanju pripravnosti u odnosu na drugu etničku pripadnost, religiju, kulturu i sl, ali i u odnosu na bilo koju drugu političku opciju unutar te zajednice - sem one vladajuće, razumije se. Svaka suprotnost označena je i nametnuta kao uzbuna na koju treba reagovati sa tendencijom njenog oslabljenja ili potpunog uništenja, što često rezultira autoritarnim i totalitarnim režimima koji se danas potpuno legitimno označavaju kao socijal-demokratski. Tu se ne može govoriti o nekoj naročitoj kvaliteti života pojedinca koji, izmanipulisan strahom biva postavljen kao bespomoćan ukoliko se slijepo ne prihvati zadate mu teorije (zavjere) koju u praksi sprovodi na način što je živi. Naravno da u sklopu te prakse onaj koji upire prstom u nerijetko imaginarno Zlo, biva enormno politički osnažen u smislu vatikanske dogme o nepogrešivosti budući da se on ispostavlja kao (jedina) spasonosna opcija.

 Dakle riječ je o prividno izgrađenoj autonomiji vođe zasnovanoj na proizvodnji i kontroli straha u masi kojoj se, kao žrtvi, dijametralno suprotno obećava eliminacija tog istog straha. Sa druge strane, jasno je da bez faktora straha političari demagozi ne bi imali moć koju imaju, što će reći da im je takav strah u svoj svojoj nužnosti prijeko potreban jer su njegovim postojanjem uslovljeni. On je najjeftinije, najprofitnije, istorijski dokazano najsigurnije propagandno sredstvo manipulacije kojim se vijekovima ostvaruju brojni ciljevi. Tako se sam strah po sebi ispostavlja kao Diktator koji upravlja ljudima kao kakvim starorimskim lemurima, a politički subjekti se pod različitim okolnostima njime samo koriste. Međutim, vladavina zasnovana na bazi stimulacije straha se u zadnjoj instanci mora urušiti budući da destruktivno djeluje kako na temelje društva, tako i države. Čovjek će uvijek potrebovati za povratom vlastite, mortifikovane slobode i dostojanstva koju je aservirao u dubini svog bića jer je to za razliku od defigurantnosti, sastavni dio njegove prirode. Iako ta činjenica neće učiniti da on u potpunosti iščezne jer bi to bilo odveć utopijski u smislu da će se uspostaviti *vox populi vox dei*, to ipak znači da svaki režim zasnovan na teroru straha i obožavanju boga Hipnosa, stoji na vrlo krhkim nogama.

Đulija Aćimović